C 40/22

Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 40/11)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„HEGYKŐI PETREZSELYEMGYÖKÉR”

EU br.: PGI-HU-02492 – 8.3.2019.

ZOI ( ) ZOZP (X)

1. Naziv [ZOI-ja ili ZOZP-a]

„Hegykői petrezselyemgyökér”

2. Država članica ili treća zemlja

Mađarska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Zaštićena oznaka zemljopisnog podrijetla „Hegykői petrezselyemgyökér” odnosi se na peršin korjenaš koji se proizvodi uzgojem vrste Petroselinum crispum L. Upotrebljavaju se sorte Eagle, Berliner Halblang (poluduge, rane sorte) te Fakír i Arat (duge sorte).

Pri stavljanju na tržište peršin „Hegykői petrezselyemgyökér” valjkasta je oblika, dužine 200–300 mm, promjera/širine 20–40 mm i težine 50–150 g. Korijen je snježnobijele boje, gladak i nerazgranat. Peršin „Hegykői petrezselyemgyökér” od drugih se peršina korjenaša razlikuje po tome što je gladak i nerazgranat te se odlikuje intenzivnim pikantnim okusom i aromom.

Kemijski su parametri peršina „Hegykői petrezselyemgyökér” sljedeći:

— sadržaj šećera: najmanje 9 g/100 g svježeg proizvoda (maseni udio),

— sadržaj kalcija: najmanje 30 mg/100 g svježeg proizvoda,

— sadržaj fosfora: najmanje 30 mg/100 g svježeg proizvoda.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Peršin „Hegykői petrezselyemgyökér” uzgaja se i vadi na zemljopisnom području definiranom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

—

4. Sažeta definicija zemljopisnog područja

Peršin „Hegykői petrezselyemgyökér” uzgaja se u okolici Nežiderskog jezera (Fertő) u okrugu Győr Moson Sopron u mađarskoj regiji Zapadno Podunavlje. Uzgaja se unutar administrativnih granica sela Hegykő i Fertőhomok, na području smještenom sjeverno od glavne ceste koja prolazi kroz ta sela i južno od Nežiderskog jezera.

5. Povezanost sa zemljopisnim područjem

Povezanost proizvoda i zemljopisnog područja temelji se na kvaliteti proizvoda.

Korjenasti peršin koji se uzgaja u okolici Nežiderskog jezera poznat je i popularan već približno 200 godina. Peršin „Hegykői petrezselyemgyökér” razlikuje se od peršina korjenaša koji se uzgaja drugdje u Mađarskoj po tome što je snježnobijele boje, glatkiji i nerazgranat te po svojem intenzivnom pikantnom okusu i aromi. Ta je posebnost posljedica utjecaja tla te klime Nežiderskog jezera i predgorja Alpa.

Otkako su poduzete mjere za obranu od poplava, rahlo, slojevito svježe tlo isušenog dna jezera omogućuje korjenastoj biljci da razvije dubok, gladak, nerazgranat korijen.

Rubni dio sela Hegykő nalazi se na samoj obali Nežiderskog jezera. Tamošnja se tla odlikuju heterogenim položajem koji podsjeća na mozaik, profilom prošaranim aluvijalnim slojevima, iznimno raznolikim mehaničkim sastavom, visokim udjelom CaCO3 i lužnatošću, koja je ponegdje i visoka.

Prirodna kretanja vode oduvijek su utjecala na formiranje tala u bazenu Nežiderskog jezera. Kada je razina vode visoka, Nežidersko jezero često poplavi niža područja ili pak pušu nemilosrdni sjeverni vjetrovi koji na poplavljena područja donose otopljene soli i suspendirane čestice pijeska, mulja i gline. Glavni čimbenici koji utječu na formiranje tla na tom području stoga su taloženje i ravnanje sedimenta, formiranje livadnog tla, nakupljanje soli i salinizacija. Ta su tla obično sive boje i sadržavaju sediment i krupni pijesak koji potječe s dna jezera. Lako ih je obrađivati, ali ipak imaju dobar omjer vode, zbog čega su iznimno pogodna za uzgoj korjenastog povrća kao što je peršin „Hegykői petrezselyemgyökér”.

Veći sadržaj kalcija i fosfora u korijenu rezultat je glavnih čimbenika koji utječu na formiranje tla na području Nežiderskog jezera, tj. taloženja i ravnanja sedimenta, formiranja livadnog tla, nakupljanja soli i salinizacije.

Uzgoju peršina „Hegykői petrezselyemgyökér” pogoduju i lokalni klimatski uvjeti zato što je to područje najhladnija i najvlažnija mađarska nizina. Srednja temperatura u siječnju iznosi –2 °C, a u srpnju +22 °C, dok srednja godišnja temperatura iznosi približno +10 °C. Optimalna temperatura za uzgoj peršina „Hegykői petrezselyemgyökér” iznosi približno 16 °C pa su niže ljetne temperature vrlo pogodne za njegov uzgoj.

Svoj intenzivno pikantan okus i aromu peršin „Hegykői petrezselyemgyökér” duguje posebnoj klimi regije Nežiderskog jezera. Lokalni klimatski uvjeti – ponajprije hladno i vlažno vrijeme zbog kojeg je vegetacijsko razdoblje dulje nego obično – pogoduju nastanku aromatskih tvari.

Veliku količinu vode koja je potrebna tijekom klijanja i razdoblja početnog rasta peršina korjenaša donose padaline čija godišnja količina u toj regiji iznosi 650–700 mm.

Razine prinosa uglavnom su predvidljive zahvaljujući sadržaju vode u tlu i podzemnim vodama golemog Nežiderskog jezera udaljenog približno 1 200–1 500 m, koje osigurava potrebnu vlažnost zbog utjecaja prevladavajućih sjevernih i sjeverozapadnih vjetrova. To područje od proljeća do jeseni obiluje i sunčevom svjetlošću, a godišnje ima i do 2 000 sunčanih sati.

Velik broj sunčanih sati i produljeno vegetacijsko razdoblje koje je posljedica hladne klime potiču stvaranje šećera tijekom dozrijevanja te je njegov sadržaj u peršinu „Hegykői petrezselyemgyökér” stoga visok.

Pjeskovita ilovača srednje gustoće u toj regiji i tamošnja klima idealne su za uzgoj korjenastog povrća kao što je peršin „Hegykői petrezselyemgyökér”. Korijenje svoju glatkoću i nerazgranatost duguje rahlom, sedimentnom pjeskovitom tlu. Vegetacijsko razdoblje produljeno zbog hladnog, vlažnog vremena pogoduje nastanku pikantnih aromatskih tvari. Korijen ima visok sadržaj šećera zahvaljujući velikom broju sunčanih sati tijekom dozrijevanja.

Uz svojstva tla značajan utjecaj na razvoj dugog nerazgranatog peršina „Hegykői petrezselyemgyökér” imaju i lokalne tehnike uzgoja.

U jesen se u preoranom tlu načine brazde dubine 40 cm te se preorana zemlja ravnomjerno rasporedi u paralelne humke visine 30 cm na razmaku od 75 cm. Po metru svakog humka posije se 25–30 sjemenki na dubini od 1–2 cm. Sijanje na maloj dubini znatno utječe na ujednačeno izbijanje biljke iz tla. Tlo sklono pucanju finim se valjanjem razrahli, što pomaže biljkama da izbiju iz tla.

Zahvaljujući sjetvi u humcima i svojstvima tla korijen ostaje nerazgranat i gladak te se može lako izvaditi a da se pritom ne ošteti.

Korijen se iz zemlje isprva vadi ručno i selektivno, sve dok cijela biljka ne dosegne odgovarajuću razinu zrelosti. Za odabir korijenja koje se već može izvaditi potrebno je veliko stručno znanje. Nakon mehaničkog rahljenja tla biljka se vadi ručno i tada se može izvaditi sav urod.

Peršin „Hegykői petrezselyemgyökér” poznat je i ugledan proizvod tražen među kupcima. Njegov značaj istaknut je u doktorskoj disertaciji Dénesa Sándora sa Sveučilišta u Pečuhu, koja je objavljena 2012. pod nazivom „A gasztronómia szerepe Magyarország idegenforgalmi földrajzában” [„Uloga gastronomije na turističkoj karti Mađarske”]. U njoj je peršin „Hegykői petrezselyemgyökér” naveden kao jedan od tipičnih lokalnih sastojaka regije Zapadno Podunavlje.

Upućivanje na objavu specifikacije

(članak 6. stavak 1. drugi podstavak ove Uredbe)

https://gi.kormany.hu/foldrajzi-arujelzok

(1) SL L 343, 14.12.2012., str. 1.